bavarian-nlp/barwiki-20250901 huggingface dataset:
Weana Schnitzl

Weana Schnitzl (dt.: Wiener Schnitzel) is da Nauman fia a dinns, paniats und aussabochans Schnitzl aus Koibfleisch (Koibsschlegl). Des Weana Schnitzl gheat zu de bekauntastn Spezialitätn vo da Weana Kuchl.
Damit a Weana Schnitzl so g'haßn wean deaf, san aa de richtign Beilogn notwendig. Dazua ghean Eadäpfen, owa auf goa kan Foi Pomm-Friz, sundan Pedasü Erdäpfen und a Happl- odar a Eadäpfesalod. Dekoriat wiad s Originäu Weana Schnitzl no mid ana Zitronanscheim oda -spoitn. Da Weana mogs hoid a wengl heab.
Gschicht.
Da Voalaifa vo da Pania is Goid gwesn. Des haßt, ma hod Blattgoid vawendt, um Speisn zum Vaedln. Historika nehman aun, doss es des min Vagoidn scho in Byzanz gem hod. A Zeitl hod ma glaubt, dass des bsundas gsund waa. Späda hod ma daun des Vagoidn mit da Pania easezt. Wia des Weana Schnitzl noch Wean kumma is, waß kaana so genau. Theorien und Legendn gibts vüu. Amoi soins Judn gwesn sei, daun Italiena oda sogoa da legendäre östareichische Födherr Radetzky, da Spezialist fian geordnetn Rickzug. Des paniate Schnitzl find se in Wean jednfois seitn End vom 19. Joahundat in olle Kochbiachln. Waun des Schnitzl daun oba zum Begriff "Weana Schnitzl" woan is, is ned gaunz kloa.
Da Pohl bezweifet, dass des Weana Schnitzl aus Italien (Mailand, "Costoletta alla milanese") importiat wuan is, wias ollawäu haasst. Ois Argument fiahta au, dass sunstn in da Weana Kuchl si de impoatiatn Speisn imma eanan Nauman g'hoidn hom. Zwoa eideitscht, owa no imma oisa Fremdwuat erkennboa, wia z. B. beim Gulasch is oda bei da Palatschinken. No dazua is es "Weana Schnitzl" aa in Speziäukochbiachln zua italienischn Kuchl friara nie eawähnt wuan. Prato erwähnt z. B. scho 1879 mehrare italienische Gricht wia "Makkaroni" oda s "Risibisi", owa ka "Costoletta".
Da Pohl fiaht no aun, doss aa scho vuam Schnitzl in da Weana Kuchl Speisn gem hod, de wos paniat wuan san, wias Weana Backhendl, wos scho 1719 in an Weana Kochbiachl erwähnt wuan is. Kennt sei, doss es Schnitzl so Ende 19. Joahundat daun analog zum "Weana Backhendl" em des "Weana Schnitzl" wuan is.
Zuabereitung.
De Schnitzln wean min Schnitzlklopfa auf, sogn ma hoid, 5 Müllimeta dicke Scheim zamprackt. Daun weans zeascht in Möö gwözt, in an a bissl umgriatn ganzn Eier eitunkt, und daun in de Semmebresln glegt, so doss auf beide Seitn schee bedeckt san. Oba net zfest audruckn, damit se de Pania a bissl lesn kau. Aussebochn weans daun im Pfandl in Buttaschmoiz. Heizudog weans a oft afoch in de Fritösn khaut, owa originäu is des ned.
Vawaundte Speisn.
A populäre Variantn vom Weana Schnitzl wiad mit Schweine- stott n Koibfleisch gmocht. Des deaf owa daun in Östareich und Deitschland nimma Weana Schnitzl gnennt wean. Des widasprechat sunstn dena Richtlinien vom estareichischn und vom Deitschn Lebensmittelbuach fias Weana Schnitzl. De richtige Bezeichnung dafia is daun „Schnitzl Weana Oat“ oda „Weana Schnitzl vom Schwein“ (Östareich).
Vawaundt is es Weana Schnitzl aa min "Surschnitzl" aus an Surfleisch und min paniatn Schnitzl vom Hendl oda vom Truthaun. Ähnlich san aa s "Costoletta alla milanese", s gfüde "Schnitzl Cordon bleu" und s "Parisa Schnitzel", des wos nua mit Ei und Möh paniat is.
Beleg.
Gulasch

S Gulasch (vo ungarisch "gulyás [hús]", „Rindahirtnfleisch“), foiweis a Gollasch ghaaßn, woa urspringlich a Eintopf vo de Magyaren, des wos in vün Variantn gibt. Wödbekannt is Gulasch owa eascht ois "Weana Gulasch" woan, des wos Ende vom 19. Joahundat entstaundn is, wia in da österreichisch-ungarischen Monarchie s 39. Ungarische Infanterie-Regiment in Wean aufgstöid woan is. S Weana Gulasch güd heit ois Origial-Gulasch, des in da gaunz Wöd bekaunt is.
Sendling

Sendling is Stodtei vo Minga und gliadat si in in "Oba-, Mitta-" und "Untasendling".
Dea Artikel beschreibt an Stodbezirk 6 Sendling, dea wo "Untasendling" und "Mittasendling" umfosst. Sendling liegt sidlich vo da Ludwigsvorstadt und Isarvorstadt. Da Bezirk 6 grenzt im Westn an de S7-Bahnlinie und umschliasst de Isar inklusive Flaucher im Ostn.
"Obersendling" werd im Artikel Thalkirchen-Obersendling-Forstenried-Fürstenried-Solln beschriem.
Sterz

Sterz is a afochs Gricht aus Möh, Griaß oda Erdäpfen, des wos in Fett bochn oda in Wossa kocht wiad, bis de Massn gaunz steif is (s Wort kummt aa aus ahd. und haasst "wos Steifs, Stoas"). Da Sterz is a traditionölle Speisn vo oame Leit gwesn, wiad owa aa heit no bsundas in da Steiamoak und in Kärntn gern gessn.
In Slowenien und Krowozien is da Sterz unter "Žganci" bzw. "Ajdovi Žganci" bekaunnt.
Rednsoat.
Des hast unbehoifn, ratlos, unentschlosssn sei und kimmt dohea, wäu a echta Weana mit an afochn Gricht wia an Sterz nix aunfaunga kaun.
Mainfranken

Mainfranken (Mainfrankn) nennt ma an estlichn Tei vum bayrischn Regiarungsbeziak Untafrankn.
S westliche Teigebiet vo Untafrankn is da Bayrische Untamain. De historische Trennlinie lafft durchn Spessart. De zwoa Obazentren vo Mainfrankn san Wiazburg und Schweinfurt. Zum Gebiet gheat vor oim s Maindreieck und zum Tei aa s Mainviereck in da Region Frankn.
Boarischa Untamain

Da Boarische Untamain (dt.: Bayerischer Untermain), is da westliche Tei vum bayrischn Regiarungsbeziak Untafrankn. As is gleichzeidig da noadwestlichsde Zipfe vo Bayern.
As Gebiet grenzd aa no on Hessn und Bodn-Wiattmbeag. Vo Mainfrankn is's duachn Spessart trennd. De wichtigsdn Städt san: Aschaffenburg, Miltenberg und Alzenau. Da Boarische Untamain is a Tei vo da Region Frankn.
Listn vo de Weinorte z Frankn

In dera Listn wern olle Weinorte vo Frankn mit mindestn oana Qualitätsweinlog sowia olle dazua ghearign Logn ogfiat.
S gibt 24 Grosslogn und 223 Oanzllogn. In Frankn ibawiagn no de Kloalogn. De wean oba mehr und mehr zu Grosslogn zammagfasst. In soichan Grosslogn wern 10 - 60 Kloalogn vo oam bestimmtn Landstrich zammagfosst. Unta dena Winzan is des oba umstrittn, wei de charaktaristischn Merkmoi vo Kloaologn so valoan geh känntn.
Marünknedl

Marünknedl san a Möhspeis vo da behmischn und estareichischn Kuchl. Voa oim in de Marün-Aunbaugebiete, wia in da Wachau und im Vinschgau, sans sea vabreitet.
Zeascht fuamt ma a Stickl von an Dag zu an Dotschn, in den ma de Marüün einedruckt. Bei dera wead da Kean gean mid an Wiafezucka austauscht, damit de Gschicht ned so saua wiad. Daunn mocht ma den Dag zua und wuzlt Knedln. De kumman, je noch Greß, ziaka a Viadlstund ins kochade Wossa, jenfois bis ooman aufschwimman. Daunn weans in Bresln gwuzlt, de mid Butta aubräunt wuan san, mid an Staubzucka augstraat und woam serviat. Ois Dag wiad heizdog gern a Topfndag gnumma. Friacha woas a Erdäpfedag.
Sunstigs.
In Wean gibts no a Spezialität vom Kurt Tichy (1925-1999), de „Eismarünknedl“ haaßt. Do wiad da Dag mid an Vanille-Eis nochgmocht, de Marün mid an Marün-Eis und de Bresln san aus Niss und Zucka.
Literatua.
Erhard Spacek, "Neue böhmische Küche: ...und Weine aus Böhmen und Mähren". 2005. ISBN 978-3-85002-545-4
Die Sprache

Die Sprache is a intanationale sprochwissnschoftliche Zeitschrift, wos 1949 fa drei Indogeamanistn in Wean, und zwoa fam Paul Kretschmer, fam Wilhelm Havers und fam Wilhelm Czermak, gründ't woan is. Heitzutog is "Die Sprache", wia sa si so g'heat, peer-reviewt, deis haaßt, daaß jeda eigschickte Aufsots fa mindastns zwa faschiedane Leit kontrolliat wiad, ob a eh in Uadnung is. "Die Sprache" bringt jednfois Bei­träg üwa hi­sto­ri­sche und fa­glei­chen­de Sproch­wis­sn­schoft, foa oim aus da Indogermanistik. Da­bei gehts ned nua um faglei­chen­de Grammatik und Etymologie, son­dan aa um Quel­len­kun­de, Epigraphik, sproch­wis­sn­schoft­li­che Text­in­ta­pre­ta­tiaun oda aa um kul­tur- und gei­stes­gschicht­li­che Sochn.
"Die Sprache" eascheint im Falog Harrassowitz in Wiesbodn; noamalaweis gibts zwa Heifta im Joar­ (genauer: pro Joargaung). Di drei Herausgeiwa san momentan da Hannes Fellner, da Robert Nedoma und da Stefan Schumacher (im Auftrog fa da Weana Sprochgsaöischoft), und eanare Mitherausgeiwa san sibm Leit: da Wolfgang Hock, da Daniel Kölligan, da Martin Joachim Kümmel, di Melanie Malzahn, da Daniel Petit, da David Stifta und da Paul Widmer.
Schliersee

Da Schliersee is a See in de boarischn Koikoipn.
Eadkunde.
Da Schliersee liagt zwischn am Tegernseer- und am Inntoi. S is ned weid zua Grenz noch Estareich, Minga is guade 50 Kilometer weid weg. Da See liagt auf na Hächn vo 777 Meta iaba Normalnui. Er hod a Flächn vo 2,241 Quadratkilometer. Im See liagt de Insel Werth, auf der s a Gasthaus gibt.
Schliersee is aa a Morktgmoa, de wo am Nord-Ufa liagt und zu dea wo s ganze Gebiet vom See ghert. Dea Ort ghert zu de beliabtastn Urlaubsregiona vo Bayern.
Goidane Regl

De Goidane Regel (Goldene Regel) is a Grundsotz in da praktischn Ethik und hoasst etwa so: Vahoit di gengiwa aundare so, wia du mechast, dass si de aundan dia gengiwa vahoitn soin.
Des is de Urregl fia menschlichs Zaummalebm in ana Gemeinschoft und güt fia praktisch olle Religionen und Kuituan. De goidane Regl fordat Menschn dazua auf, beim eiganan Haundln imma anan Staundpunkt vom aundan z denkn.
Tiramisu

Tiramisu (italienisch fia „Ziag mi hoch!“) is a bekaunte Möhspeis aus Venezien.
S Tiramisu bestäht aus obwexlndn Schichtn vo Bischgodn und ana Creme aus Mascarpone, Eigöb und Eischnää. De Bischgodn wean mit koidn Espresso betreifet, dea wos no mit Marsala, Amaretto, Weinbraund und aundan Alkoholika aromatisiat wiad. Wauns fertig aufgschicht is, wiad de Möhspeis iwa mehrare Stundn küht, so dass fest wiad. Voam Servian wiad de obaste Cremeschicht no mit vüü Kaokaopuiva aungstraht.
Gschicht.
Aunfaung 1800 hod da franzesische Koch Marie-Antoine Carême de Charlottn mit Biskwits aungeblich zu Ehrn vom russischn Zarn erfundn. Glei drauf hom Käch aus Modena undn Veneto, des wos domois zu Österreich-Ungarn ghead hod, a Charlottn mit Mascarponecreme heagstöid. De homs daun ned mit Nusslikäa sundan mit Weinbraund, Marsala oda Rum vaedlt und de Biskwits san a no in Kaffe dunkt woan. Noch da Eifiahrung vo da [[Schogglad]] in Italien durch Maria Giovanna Battista von Savoyen is de "Crema di Mascarpone" aa mit Gaugau aungstraht wuan.
Dea Naum "Tiramisu" is zum easchtn Moi 1970 im Restaurant "Le Beccherie" in Treviso vawendt wuan. Vo duatn hod a si daun schnöi iwa de gaunze Wöd vabreit.
Vawaundte Möhspeis.
De Malakoff-Tuatn is a aundare berihmte Bischgodntuatn, de in da Mittn vom 19. Jh. in Fraunkreich entstaundn is.
Neiriad (bei Minga)

Neiriad (amtli: Neuried) is a Gmoa im obabayrischn Landkroas Minga und liegt im Sidwestn vo da Landeshaptstod Minga.
Eadkunde.
Neiriad grenz im Westn an Planegg, im Nordn an an Mingara Stodbeziak Hadan, im Ostn an an Mingara Stodbeziak Thalkirchen-Obersendling-Forstenried-Fürstenried-Solln und im Sidn ans gmoafrei Gebiet Forst Kasten, des wo zum Forstenrieder Park ghead. S "Forsthaus Kasten", des wo in am Woid liegt, ghead aa zu Neiriad.
Es gibt nur de Gemarkung Neiriad.
Tschuwaschen

D' Tschuwaschen san a turksprochiges Voik in Osteuropa. Vu de 1,7 Millionen Tschuwaschen lem wa Drittl in da Republik Tschuwaschien in Russland, von derer die Hauptstod Tscheboksary is. Die hot 400.000 Einwohner.
Sie hom ihre eigne Nationaltracht und ihre eigne Sproch, as Tschuwaschisch, des mit da Kyrillischn Schrift gschrim wead.
As Begriaßungsritual is dem Gost Brod mit oim Salz zu serviern. D'Tschuwaschen san moistens kloi und hom schworze Hoar.
Malakoff-Tuatn

De Malakoff-Tuatn (hochdeitsch: Malakofftorte, Charlotte Malakoff) is a - bsundas in Estareich - sea bekaunte Bischgodntuatn.
De Grundlog vo ana Malakoff-Tuatn is aa Tuatnbodn aus an Biskwit, den ma owa a weggalossn kaun. Auf den kumman daun Schicht auf Schicht in Rum eitunkte Bischgodn und a bsundare Malakoff-Krem. Fia de Krem gibz untaschiedliche Rezept, owa heit is des meistns a Schlogobaskrem, de wos aus Schlogobas und Müüch gmocht und no mit ana Gelatin odar ana Stäakn bundn wiad.
Wauns fertig aufgschicht is, wiad de Möhspeis iwa mehrare Stundn küüht, so dass fest wiad.
De Malakoff-Tuatn is in Fraunkreich eafundn und nochn "Duc de Malakoff" benaunt wuan. Dea Grof hod den Odlstitl aufgrund vo da Schlocht vo Malakov im Krimkriag kriagt. Populäa is de Malkoff-Tuatn owa voa oim in Wean und in da gsaumtn Donaumonarchie wuan.
De Aunfordarungan an de Malakoff-Tuatn san wia a bei da Sacher-Tuantn und aundaran prominentn Möhspeisn im "Österreichischen Lebensmittelbuch" festghoidn wuan. Wäu de Malakoff-Tuatn in Deitschland weniga bekaunt is, gibts dortn ka Regelung.
Disturbed

Disturbed (engl. fia "gstöat") is a US-amerikanische Metal Band. Se is 1996 in Chicago gründt woan. Disturbed spün generell an Alternativ Metal.
Am 31. Mai 2008 is eana viats Studiooibum "Indestructible" aufn Moakt kema. Bis Septemba 2008 hod Disturbed wödweid mea ois wia zehn Millionen Oibm vakaufd. Bis auf eana Debüt is a jeds Studiooibum aufn easchtn Plotz in de US-amerikanischn Charts eigstiegn.
Zwetschgnknedl

Zwetschgnknedl san a Mööspeis vo da behmischn und estareichischn Kuchl.
Zeascht wean amoi klane Knedl gfoamt, in de wos daun de Zwetschgn einegem wean. De Knedln wean in haßn Wossa goat und drauf in aubräunte Bresln gwoizt, mid Staubzucka augstraat und serviat. Ois Dag wiad heitzdog gern a Topfndag gnumma. Friacha woas a Erdäpfedag.
Im Behmen wiad stott Semmebresln aa gean a Mischung aus gmohlanan Mohn und Staubzucka vawendt. Wauns seviat san, wean de Knedln daun mid ana zalossanan Butta iwagossn.
Literatua.
Erhard Spacek, "Neue böhmische Küche: ...und Weine aus Böhmen und Mähren". 2005. ISBN 978-3-85002-545-4
Powidldatschgerl

Powidldatschgerl (aa "Powidltascherl") san mit Powidl gfüide Dagtoschna.
Powidldatschgerl san in da Donaumonarchie in Bähmen entstaudn und wean voa oim in Österreich und in Tschechien gessn.
De Datschgerl bestenga aus an Erdäpfedag, dea wos auf an Backbrettl in 3 mm Fladn ausgroit wiad. Danoch wean mit an dickn Glasl runde Formen (uma 7 cm im Duachmessa) ausgstochn. In da Mittn kummt daun a Teeläffal Powidl auffe, der wos efta mit a bissl Zimt und Rum vafeinat wiad. De Rända vom Datschgerl wean mit Eiweiß bestrichn, damit s guad zaumhoidn, daun wiad a Toschn gfoamt. De gfüidn Dagtoschn wean aunschliaßend 5 Minutn in leicht kochands Soizwossa glegt. Mit an Knädlseicherl wean de Datscherl daun aussagnumma, in goidgöb grässte Semmebräsl gwöizt, mit Pudazucka aungstraht und woam serviat.
Weaner Wäschermadln

Weaner Wäschermadln san a Möhspeis vo da Weana Kuchl.
Dazua wean Marün mit Pudazucka und Marünlikör mariniat und stott de Kean wean Marzipankugln einegsetzt. Da Dag bestähd hauptsächlich aus Weißwein, Möh, Eia und Zucka. S Eikloa wiad steif gschlogn, bevoas in Dag einegmischt wiad.
De gfüdn Marün wean mit ana Gobe duach an Bockdag zong und daun wean de Wäschermadln in haßn Fett goidbraun aussabockn. Voam Servian weans no guad mit Staubzucka aungstraht.
Naum.
In da Weana Voikskunst is da Beruaf vom Wäschermadl idealisiat bzw. romantisiat. Se wean gean ois imma lustig und ausglossn doagstöid.
Golatschn

De Golatschn, (hochdeitsch Kolatsche oda Golatsche; vom tschechischn "koláč" fia Rad), is a tippische behmische und östareichische Möhspeis.
Friacha san Golatschn aus an festan, siassn Germdag und ana Topfn-Füllung (aus Topfn, Zucka, Eidotta und Rosinan) gmocht woan. Heit wean Golatschn meistns aus an Plundadag heagstöit und mid oin mäglichn Füllungen (neman Topfn aa z. B. Powidl, Pudding, Äpfe, Marün, Niss, Mohn) aunbotn.
Petra Perle

Perle, Petra (* geboan Mitte vo de 1960a Joar z Minga) is a Mingara Original und a Allround-Kinstlarin.
Se is a gleante Goidschmiedin und hod bis 1995 im Antiquitätngschäft vo iam Vadda gorbat. 1983 hod si an Mingara Musika Harald Kümpfel gheirat. Zamma homs zwoa Buam. Seit 1990 is se ois Molarin und Aktionskinstlarin tätig.
Heit is de Petra aa de Wirtin vom Turmstiberl im Valentin-Musäum z Minga.
Valentin-Musäum

S Valentin-Musäum, heit aa Valentin-Karlstadt-Musäum, is a Musäum z Minga, des wo an Komika Karl Valentin und seina Partnarin Liesl Karlstadt gwidmet is.
S Gebaide.
De Hoamat vom Musäum is as Isartor, des wo a Tei vo da ehemolign Stodbefestigung is. Im drittn Stock is a Café untabrocht, s "Turmstiberl", des wo vo da Kinstlarin Petra Perle betriem wead.
Petra Perle hod im Joar 2005 fian mittlan Turm a Uhr gstift, de wo zruck rennt und spiaglvakeate Ziffan hod.
De Schau.
S Musäum präsentiat an Karl Valentin in oin seinan Facettn: ois Komika, Sticklschreiba, Wortakrobat, Schauspuila, Fuimmocha, Handwerka, Sammla, Philosoph, Musäumsdirektor, Voikssänga und Avantgardist.
Es san do vui Kuriositätn z seng, wia da pejzbesetzte Wintazahnstocha, s Telephon vom Buchbinda Wanninger oda a gschmoizane Eisfigua.
Dazua gibts a Dauaschau iwa de Liesl Karlstadt.
2007 is aa no a Ausstellung iwa bayrische Voikssänga im Musäum untabrocht woan.
Richard David Precht

Richard David Precht (* 8. Dezember 1964 in Solingen) is a deitscha Philosoph und Autor, der wo voa oim durch populäawissnschoftliche Biacha iba philosophische Themen bekannt woan is.
2007 is sei bisher erfoigreichstes Buach "Wer bin ich – und wenn ja, wie viele?" erschiena. Des is a Eifiahrung in de Philosophien, de wo de Thematik mit Ergebnissn aus da Hirnforschung, da Psychologie und andan Wissenschoftn vabindet. Noch oana Empfehlung vo da Elke Heidenreich is des Buach auf Plotz 1 vo da Spiegel-Bestsellerlistn kemma. Es is bisher iba 700 000 vakafft und in 18 Sprachen ibasetzt woan. Laut Spiegel-Jahres-Bestsellerliste woas des erfoigreichste deitsche Hardcover-Sachbuch vom Joa 2008.
Schriftn.
Aufsätze und Artikel (Auswahl)
Im Netz.
Buchbesprechungen
Fuim
Extrusion

Extrusion hoaßt ma Vafahren bei dem a zachflüssige Mass in am kontinuierlichn Vafarn duach a Düsn druckt wead. Dazua wead as sognennde Extrudat in am Extruda mit innara Reibung homogenisiat und wanns es braucht aufgschmoizn, oft hod ma aa no a Temperierung. Dabei wead a Druck aufbaud den wo ma braucht dass ma de Massn duach de Düsn duachedrucka kon. Coextrusion is wenn ma zwoa oda meara Materialien in oam Arbatsgang ibarananda extrudiaa.
Kunststoff extrudian.
Theamoblastn miassn nochm aufschmuizn im Extruda wieda obkuid wean biss wieda fest und stabil gnua san dass eana foam bhoidn.
Des kon in a meistns wassakuidn Kalibriarung bassian. Do wead meistns nu a Vakuum oglegt, des vabessat de Obaflächn und Moßgnauigkeid vom Weakstückl und wega dem direktn Kontakt mit da Kalibriarung aa de Weameleidung ausm Material naus damits schneia wieda koid und fest wead. Wenn ma in den Extruda nu Fasan mit neiduad kon ma so heagstoide Weakstückln aa nu vasteakn.
Tippische Sachan de so heagstiod wean:
Vui Kunststofffolien wean aus Theamoblastn extrudiat. Do gibts zwoa wichtige Vafahrn:
Ma kon aa duroblastische Kunststoffe extrudian. Do muas ma saggrisch aufbassn dass des Extrudat ned scho im Extruda sundan eascht danoch ausheat. De Hauptaufgob vo da Kalibriarung is dabei dass as Weakstückl de richtign Moß hod.
Andane Materialien.
Essn
Medoi
Ma hoasts beim Medoi Strangpressn, aba es funktioniat genauaso.
Gschaftlhuawa

A Gschaftlhuawa, aa Gschaftlhuber, is ana dea iwatriem gschäftig duat, dea wos si imma und iwaroi wichtig mocht, si um ollas kümmat, ois zgleich mocht owa nix richtig. Da Gschaftlhuawa is des bairische Pendant zum preissischen "Hans Dampf in allen Gassen" und zum englischen "Jack of all trades (and master of none)", oisdann ana dea olle Gschaftln kennt owa kans beheascht.
Da Begriff Gschaftlhuawa is owa differenziada wias deitsche "Hans Dampf". Beim Gschaftlhuawa gähts um Gschaftln oda um Vareinsmeiarei. An Wichtigdua bei gsöschoftlichn Eaeignissn nennt ma dageng Adabei (C-Promi). Gschaftlhuawa is ned imma nua total obweatend gmaant, Adabei scho.
S Wuat is a Zaumensetzung vo "Gschaftl" (Gschäft) und an Famüliennaumen "Huber". Und "Huawa" desweng, wei da Naum Huawa/Huber so oft vuakummt, dass ma fost bei jedm Gschaftl bzw. in jedm Varein an Huawa findt (vgl. Grantlhuawa).
Synonyme, Obleitungen, Beispü.
Wichtigmocha, Betriebsnudl, Vareinsmeier, Adabei
Gschaftlhuawarei, gschaftlhuawarisch, gschaftlhuawan
Kagoshima

Kagoshima (jap. , "-shi") is a japanische Hofnstod aun da sidwestlichn Spitzn vo da Insl Kyūshū. Sè is da Vawoitungssiz vo da Präfektua Kagoshima und is Sitz vum remisch-katholischn Bisdum Kagoshima.
De Stod is bekaunt fia ia Noarungs-, Porzellan- und Textüindustrie.
In da Nahd ligds Uchinoura Space Centa. Dè Stod hod ollerdings in ziemlicha Distanz an Flughofn. Kagoshima hod 604.539 Êiwohna und a Flechn vo 546,96 km².
Geographie.
Dè Stod is am Westufa in ana 70 km diaf ind Insl eigschnidanen Bucht, in da Mittn vo dera Bucht, direkt voa da Stod, befindt se da aktive Vuikan Sakura-Jima. De Stod leidt, wia a de gesaumte Umgewung, untam stendign Ausstoß vo da vuikanoschn Oschn.
1. FC Bassau

 
Da 1. FC Bassau (1. FC Passau) is a Fuaßboivarein aus Bassau, wo in da Landesliga Bayern Mitte spejd. Im Joa 1911 hod se d'Fuaßboiabteilung vom TV Bassau obgspoitn und se FC Passau gnennt. Glei nochm Endt vo da Zwangspausn, wo's wegam Easchtn Wejdkriag eiglegt hammd, hammd sa se oba dera wieda agliedat. 1920 han easchte Schuiamannschoftn afgstejd woan und 1924 is da Varein wiada sejbstständig woan. 1951 hod d'Umbenennung in 1. FC Bassau gfoigt. Da Varein hod mehrane Joa in da Bayernliga gspejd, wo damois d'dritthächste Spejglass im deitschn Fuaßboi woa. Noch da Saison 2005/2006 is d'Mannschoft aus da Obaliga in d'Landesliga obgstieng, wo se da 1. FC Bassau oba aa ned hoitn hod kinna und in d'Bezirksobaliga Niedabayern weidagreicht woan is. 
D'Hoamspej vom Varein wean im Dreiflüssestadion ausgdrong.
Mannschoftn.
Nem da 1. und 2. Mannschoft untahoit da Varein nu 12 Jugndmannschoftn vo da A- bis zua F-Jugnd und außadem nu 5 Diandlmannschoftn vo da B- bis zua F-Jugnd. Da Diandlfuaßboi wiad bsundas gfärdat.
Weidane Spoatoatn.
Da 1. FC Bassau vafiagt nem seina Fuaßboiabteilung nu iaba a Leichtathletikmannschoft und a Bongschiass-Abteilung.
Spritzgiaßn

Spritzgiaßn is a Uaformvafahrn mid dem meistns Kunststoffe vaarbat wean. Fast genauaso is as Druckgiaßvafahrn fia Medoi.
Es kennan grouße Stickzoin Foamteile heagstoid wean, de aa glei heagnumma wean kenna. Oft weans aba no bhandlt, zum Beischbui zammbaut oda lackiad. Da Weaktoff muass voam Eihspritzn ind Foam homogenisiat und, wanns a Thermoblast is, aufgschmoizn wean. De Foamgebung bassiat im Hohjraum vom Weakzeig. De Obaflächnstruktua vo deara so gnenndn Kavität wead aa aufs Foamtei iwadrong. Ma ko Bauteile vo wenige Milligramm (Mikrospritzguss) bis mearare Kilo (zum Beisbui grouße Mülltonna) spritzn.
Spritgossane Teile kennan sea foam- und moßgnau in grouße Stickzoin schnej heagstoid wean. Wega de hocha Kostn fia de Weakzeig san fost nua grouße Stickzoin sinnvoi. A guads Weakzeig ko, wanns gscheid pflegt wead, oft fia mearare Milliona Foamteile heagnumma wean.
Vafahrn.
Mit de vaschiedna Vafahrn kenna Foamteile mid gonz bstimmde Eignschoftn heagstoid wean.
Schwedenbombe

De bekonnte Markn Schwednbombe, aa Schokokuss oda Negakuss, is a Siassigkeit aus ana Füllung aus Eiweißschaum und an Iwazug aus Schogglad auf an Waffebodn.
Gschicht.
De easchtn Schokokuss oda Negakuss (domois hobms „Tête de nègre“, oisa „Mohrenkopf“ ghaassn) san im 19. Joahundat in Konditorein in Fraunkreich heagstöd wuan. Des woa domois a baiseroatige Massn und a Schokoguss.
1930 is de Firma "Niemetz Süßwarenmanufaktur" (Siaßwoanmanufaktua Niemetz) in Östareich grindt wuan, de wos bis zum heitign Tog de Markn „Schwedenbomben“ heastöd. Leida is de Bude 2012 in de rotn Zoin kumman und hod si nimma darapplt. 2013 is dann letzlich aun an neichn Produzentn "Heidi Chocolat" vaklopft wurn. Seid 2016 wern de Schwednbombn nimma in Wean, sundan in Niedaestareich, konkret in Weana Neiduaf im Bezirk Mödling, hergstööt.